MobyGames

MobyGames er et nettsted med en database som inneholder informasjon om videospill. Målet med nettstedet er å katalogisere all relevant informasjon om elektroniske spill (for data, konsoller og arkade) og å tilby denne informasjonen med en fleksibel søketjeneste. Per 2016 inneholdt nettstedet informasjon om over 100 000 spill fra og med 1971 på 180 plattformer.


== Oversikt ==
MobyGames har informasjonen lagret i en relasjonsdatabase, noe som betyr at man kan søke etter informasjon på flere måter. Databasen inneholder informasjon om spill, spillutviklere og utgivere kategorisert etter år, utgiver og plattform.
Programvaren utvikler også lister over relaterte spill. For eksempel er alle spillene i Ultima-serien i en liste. Indirekte relaterte spill grupperes også, slik som varianter av Tetris og spill basert på Simpsons.
Alle versjoner av et spill som er utgitt for flere plattformer grupperes også i en liste. Spill blir separert etter oppbygning og likheter. Dette betyr at hvis to spill deler samme navn eller er basert på samme ting, deler de samme liste bare hvis oppbygningen er lik i begge spillene. For eksempel blir Tom Clancy's Splinter Cell utgitt på Xbox, PlayStation 2, GameCube og Windows separert fra Tom Clancy's Splinter Cell utgitt på Game Boy Advance og N-Gage.
Informasjon blir lagt til MobyGames av frivillige medarbeidere. Ideen er lik en wiki, men ikke identisk. Anonyme bidrag er ikke tillatt, og hvert bidrag blir bundet til en brukerkonto for verifisering av bidraget. All informasjon blir sjekket av kvalifiserte brukere før den blir lagt til i databasen. Å opprette brukerkonto er gratis. Flere spillutviklere bidrar til databasen, slik som John Romero, Damon Slye og Harvey SmithMobyGames' lister over utviklere, programmere, designere av spill blir hentet fra spillene i databasen. Sidene for noen utviklere har biografisk informasjon. Dette er ikke ulikt hvordan Internet Movie Database lister opp filmer, skuespillere og produksjonsstab.
Nesten all informasjon om et spill er inkludert i MobyGames. Hvert spill kan ha informasjon om handlingen, hvem som utviklet spillet, utgivelser i forskjellige land (mange billigutgivelser er dokumentert), bilder av spillets cover, skjermbilder, omtaler, tekniske spesifikasjoner, trivia, tips og juksekoder, reklame brukt i forbindelse med utgivelsen av spillet og lenker for å kjøpe eller å bytte til seg spillet. MobyGames tilbyr ikke nedlastbare spill, demoer, oppgraderinger eller spillnyheter.
En av MobyGames' kjente egenskaper er at brukere kan vurdere spillene og gi dem poeng. Spillene med flest poeng blir satt inn i en rekke liste sortert etter sjanger, plattform, år og så videre. Det er også en liste for de 25 beste spillene.


== Historie ==
MobyGames ble grunnlagt 1. mars 1999 av vennene Jim Leonard, Brian Hirt og David Berk (som ble med 18 måneder senere, men er kreditert som en av grunnleggerne). Leonard hadde et ønske om å dele informasjon om elektroniske spill med et større publikum og ut fra dette ønsket ble MobyGames født.
MobyGames hadde den første tiden bare informasjon om spill for DOS og Windows. Da siden ble to år gammel, ble det lagt til støtte for flere plattformer. Først kom støtten for daværende konsoller, slik som PlayStation, og deretter ble eldre systemer lagt til. Det ble laget en underskriftskampanje for å legge til ZX Spectrum. Plattformen ble lagt til i slutten av 2004, og det er siden lagt til en lang rekke nye operativsystemer.


== Priser ==
MobyGames ble nominert for Webby Award for beste spillrelatere nettside av International Academy of Digital Arts and Sciences 11. april 2006.


== Noter ==


== Referanser ==


== Eksterne lenker ==
(en) Offisielt nettsted